INSET งบไตรมาส 1 โชว์กำไร 24 ลบ. รับรู้รายได้ขายเพิ่ม
INSET งบไตรมาส 1/65 โชว์กำไร 24 ลบ. มั่นใจปีนี้รับรู้รายได้ไม่ต่ำกว่า 1,000 ล้านบาท ตั้งเป้าหมายรายได้เติบโต 15-20%
INSET งบไตรมาส 1/65 โชว์กำไร 24 ลบ. มั่นใจปีนี้รับรู้รายได้ไม่ต่ำกว่า 1,000 ล้านบาท ตั้งเป้าหมายรายได้เติบโต 15-20%
11 พ.ค. 2565

นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่า ผลการดำเนินงานบริษัทฯ ในไตรมาส 1/2565 มีกำไรสุทธิ 23.70 ล้านบาท หรือ 3.95% จากงวดเดียวกันของปีก่อนมีกำไรสุทธิ 22.80 ล้านบาท ขณะที่รายได้รวมอยู่ที่ 252.30 ล้านบาท เพิ่มขึ้น 17.20 ล้านบาท หรือ 7.30% เทียบช่วงเดียวกันของปีก่อนมีรายได้รวม 235.10 ล้านบาท เป็นผลจากรายได้จากการขายเพิ่มขึ้น
สำหรับปัจจัยสนับสนุนที่ทำให้รายได้และกำไรเติบโตอย่างต่อเนื่อง มาจากการส่งมอบงานโครงข่ายโทรคมนาคมรองรับ (5G), งานด้านโครงสร้างพื้นฐานๆที่เกี่ยวข้องกับ Data Center, งานท่อร้อยสาย และรายได้ประจำ (Recurring Income) จากธุรกิจซ่อมบำรุง Data Center, โครงข่ายสายเคเบิลใยแก้วนำแสง
โดยมั่นใจว่าแนวโน้มผลการดำเนินงานในปีนี้ จะเป็นไปตามแผนงานที่วางไว้ โดยบริษัทฯ ตั้งเป้าหมายรายได้เติบโต 15-20% โดยได้รับปัจจัยหนุนจากงานด้าน Data Center และระบบ Cloud Service ทำให้ผู้ให้บริการที่เร่งขยายและพัฒนา เพื่อรองรับกับการใช้งานที่เพิ่มขึ้นในปัจจุบันเป็นเท่าตัว ซึ่งจะทำให้ INSET มีโอกาสได้รับงานอย่างต่อเนื่อง รวมถึงมีงานประมูลไม่ต่ำกว่า 2,000 ล้านบาท
สำหรับปัจจุบันบริษัทฯ มีงานในมือรอรับรู้รายได้ (Backlog) ประมาณ 2,330 ล้านบาท ซึ่งจะทยอยรับรู้รายได้ถึงปี 2568 โดยในปีนี้จะรับรู้รายได้ไม่ต่ำกว่า 1,000 ล้านบาท อีกทั้งยังมีรายได้ประจำ (Recurring Income) ที่จะรับรู้รายได้ต่อเนื่องประมาณ 200 ล้านบาทต่อปี จากธุรกิจซ่อมบำรุงและบริการ ผลักดันให้ผลการดำเนินงานในปีนี้สร้างสถิติสูงสุดใหม่ต่อเนื่อง